Oudstudent skuldig ná sy NSFAS-geld blaasSibongile Mani het destyds meer as R800 000 geblaas. (Foto: Verskaf) ŉ Voormalige rekeningkundestudent wat daarvan beskuldig word dat sy honderde duisende rand van die nasionale hulpskema vir studente (NSFAS) geblaas het, is Maandag aan diefstal skuldig bevind. Sibongile Mani, ŉ oudstudent aan die Walter Sisulu Universiteit (WSU), is deur die streekhof in Oos-Londen skuldig bevind ná ŉ jare lange verhoor. Mani het sowat R800 000 verduister nadat R14 miljoen in Junie 2017 verkeerdelik in haar rekening inbetaal is. Sy het ŉ gedeelte van die geld op allerlei luukshede soos slimfone en ontwerpersklere uitgegee. Die geld is verkeerdelik deur Intellimali, ŉ kontrakteur wat NSFAS se betalings behartig, oorbetaal. Dié maatskappy het later self sy flater, wat glo nooit deur Mani aangemeld is nie, agtergekom. Mani moes inderwaarheid net R1 400 as maandelikse toelaag ontvang het. Elleck Nchabeleng, die voorsitter van die staande komitee oor onderwys, tegnologie, sport en kultuur, het die skuldigbevinding verwelkom en gesê dit moet as ŉ les vir Mani dien. “Die komitee doen egter ŉ beroep op almal wat by die saak betrokke is om ondersteuning aan Mani te bied en toe te laat dat sy haar studies voltooi. “Mani is ŉ begunstigde van NSFAS en sal sukkel om sonder die instelling se ondersteuning die geld terug te betaal en haar studies te voltooi.” Nchabeleng hoop dat die vonnis die opsie sal insluit om ŉ skulderkenningsooreenkoms met Intellimali aan te gaan en moontlik gemeenskapsdiens te verrig. Mani sal in Maart gevonnis word.